## La Jove Orquestra de la Generalitat inicia la seua Trobada de Primavera a Cullera

*** Del 17 al 27 d’abril, 77 músics menors de 26 anys prepararan el repertori
* Els quatre concerts que posaran fi a la Trobada de Primavera tindran lloc a Castelló de la Plana, Cullera, Elx i València**

La Jove Orquestra de la Generalitat (JOGV), dirigida per Ricardo Casero Garrigues, celebra del 17 al 27 d’abril a Cullera les classes i els assajos de la Trobada de Primavera, amb una plantilla de 77 músics menors de 26 anys. Esta trobada culminarà amb quatre concerts a Castelló de la Plana, Cullera, Elx i València.

El repertori que es prepararà durant estos dies i que s’interpretarà en els concerts té una duració de 75 minuts i es compon de les obres *Blumine*, de Gustav Mahler, la *Simfonia concertant per a oboé, fagot, violí i cello* de Martinu i la *9a Simfonia del Nou Món* de Dvorak.

En esta edició tindran un paper destacat els solistes de la JOGV Collective, Carlos Ramos Castro (oboé), Marina Segura Castro (fagot), David Ruiz del Canto (violí) i Pau Cutanda Suñen (violoncel).

El primer concert se celebra el dijous 24 d’abril a les 19:30 hores en l’Auditori Municipal de Cullera. El segon dels concerts de la Trobada d’Hivern de la JOGV tindrà lloc el divendres 25 d’abril a les 19:30 hores en l’Auditori i Palau de Congressos de Castelló.

El dissabte 26 d’abril el Gran Teatre d’Elx acollirà a les 20:00 hores el tercer concert i el diumenge 27 d’abril tindrà lloc l’últim en el Palau de la Música de València, en horari matinal.

**La Jove Orquestra de la Generalitat Valenciana**

La Jove Orquestra de la Generalitat depén de la Direcció Adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

El director, des d’estiu de 2024, és Ricardo Casero Garrigues, nascut a València i actual director musical i artístic de l’Orquestra Reino de Aragón, una formació orquestral resident a l’Auditori de Saragossa.

Casero està graduat amb honors per les més altes institucions a Espanya, els Estats Units i Anglaterra, també és membre Fullbright, ha sigut professor titular en nombroses institucions formatives, a més de director titular i convidat en les principals agrupacions orquestrals del món.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

En concret, en la Trobada de Primavera d’enguany participen els professors Giorgy Dimcevsky i Alexander Mikolaiv (violí), Julia Chu-Ying Hu (viola), Rafal Jezierski (violoncel), Yamila Pedrosa (contrabaix), Magdalena Martínez (flauta), Christopher Bouwman (oboé), Josep Fuster (clarinet), Xavi Vidal (fagot), Nury Guarnaschelli (trompa), Rudi Korp (trompeta), Jose Faubel (trombó) i Víctor Segura (percussió).

Fecha: 17/04/2025